দুপুরে কিছুটা বিশ্রাম নিয়ে সন্ধ্যায় আবার বেরিয়ে পড়লাম, ঘুরে বেড়ালাম আইফেল টাওয়ার চত্বর আর সেইন নদীর পাড়ে পাড়ে বেশ কিছুদূর। নৌকা নিয়ে দলে দলে পর্যটকরা ঘুরে বেড়াচ্ছে নদীতে আর উপভোগ করছে দুপারের অপূর্ব শোভা। নদীর ধারে একটি রেষ্টুরেন্টে বসে আমরাও খেয়ে নিলাম, এখানেও খাবারের সঙ্গে রেডওয়াইন এলো। প্রবাদ আছে ফ্রান্সে চাষা-মজুররাও দুপুর ও রাতে খাবারের সঙ্গে রেডওয়াইন নেবেই। রাতে নদীর ধারে এদিক ওদিক ঘুরে বেড়াচ্ছি হঠাৎ দেখা হলো স্বামী-সন্তান সহ স্নেহভাজন ডালিয়ার সাথে, তারাও প্যারিস ভ্রমণে এসেছে ক্যালিফোর্নিয়া থেকে। পরে সবাই মিলে Cruise নেওয়া হল। জাহাজের ছাদে বসে রাতের প্যারিস দেখতে দেখতে এক ঘন্টা ঘুরে বেড়ালাম সেইন নদীতে, সে এক অপূর্ব অনন্য অভিজ্ঞতা। রাত বারোটা, তখনো নদীর দুধারে লোকজনের আড্ডা, চলছে নাচ-গান, আনন্দ-উল্লাস। প্যারিসকে এমনিতেই বলা হয় রাত জাগা শহর।